Arkkitehtuurin Finlandia -palkinto

Arkkitehtuurin Finlandia -palkinto on Suomen Arkkitehtiliitto SAFA:n vuonna 2011 perustama arkkitehtuuripalkinto, joka jaettiin ensimmäisen kerran vuonna 2014. Se myönnetään vuosittain merkittävän uuden rakennuksen tai rakennusryhmän suunnittelusta tai korjaussuunnittelusta. Kohteen valmistumisesta saa palkinnon jakamisvuonna olla kulunut enintään kolme vuotta. Palkintoon ei ainakaan toistaiseksi liity rahaosuutta.

2014 

Ensimmäisen Arkkitehtuuri-Finlandian sai professori Rainer Mahlamäki Varsovaan suunnittelemastaan Puolan juutalaisten historiallisesta museosta. Voittajan valitsi esiraadin asettamasta neljästä ehdokkaasta taloustieteilijä Sixten Korkman. Hänen mukaansa kyseessä on vahvasti kaupungin ilmettä muuttava rakennus, joka museon lisäksi on myös taideteos. Esiraatiin kuuluivat Arkkitehti-lehden päätoimittaja Jorma Mukala, Suomen arkkitehtuurimuseon johtaja Juulia Kauste, Aalto-yliopiston professori Pentti Kareoja sekä arkkitehti Esa Ruskeapää.

Muut ehdokkaat olivat: 
 Serlachius-museoiden laajennusosa Göstan paviljonki Mäntässä
 Helsingin yliopiston kirjaston päärakennus Kaisa-talo
 Seinäjoen pääkirjasto Apila.

2015
Vuonna 2015 palkinto myönnettiin Anssi Lassilan suunnittelemalle Jyväskylän Kuokkalassa sijaitsevalle Puukuokka-kerrostalolle. Palkinnonsaajan valitsi säveltäjä Kaija Saariaho. Esiraatiin kuuluivat arkkitehtuurin taiteilijaprofessori Sari Nieminen, Aalto-yliopiston professori Pirjo Sanaksenaho, arkkitehti Eero Lundén ja Arkkitehtuurimuseon johtaja Juulia Kauste.

Muut ehdokkaat olivat:
 Mikko Heikkinen & Markku Komonen: Kangasala-talo
 Jyrki Tasa & NRT-arkkitehdit: Lauttasaaren Merenkulkijarannan asuinkortteli, Helsinki
 Esa Ruskeepää: Opinmäen kampus Espoon Suurpellossa
 Asmo Jaaksi: Op Pohjolan toimistotalo Helsingin Vallilassa

2016
Vuonna 2016 palkinto myönnettiin Aaro Arton suunnittelemalle Rovaniemen keskuskentän monitoimirakennus Railolle. Palkinnonsaajan valitsi Paavo Lipponen. Esiraatiin kuuluivat Aalto-yliopiston professori Pirjo Sanaksenaho, arkkitehtuurin taiteilijaprofessori Sari Nieminen, arkkitehti Eero Lundén ja Oulun yliopiston professori Janne Pihlajaniemi.

Muut ehdokkaat olivat:
 Arkkitehtitoimisto ALA: Lappeenrannan kaupunginteatteri
 Avanto Arkkitehdit: Löyly, saunakompleksi Helsingin Hernesaaressa
 OOPEAA: Suvelan kappeli, Espoo

2017
Vuonna 2017 palkinto myönnettiin Aalto-yliopiston Harald Herlin -oppimiskeskuksen peruskorjaukselle, jonka oli suunnitellut arkkitehtitoimisto Arkkitehdit NRT. Palkinnonsaajan valitsi Reijo Karhinen. Esiraatiin kuuluivat Aalto-yliopiston professori Hannu Huttunen, arkkitehtuurin taiteilijaprofessori Sari Nieminen, Oulun yliopiston professori Janne Pihlajaniemi ja arkkitehti Janne Teräsvirta. 

Muut ehdokkaat olivat:
 Helsingin kaupunginteatteri
 Roihuvuoren ala-aste 
 Tarton Paavalinkirkko

2018

Arkkitehtuurin Finlandia -palkinnon ehdokkaat vuonna 2018 olivat taidemuseo Amos Rex, Lallukan taiteilijakodin korjaus, Helsingin Yliopiston Tiedekulma ja Tuupalan puukoulu.

Vuonna 2018 viidennen Arkkitehtuurin Finlandia -palkinnon sai Helsingin Uusi lastensairaala. Palkinnon saajan valitsi oikeushammaslääkäri Helena Ranta.

2019 
Ehdokkaina vuonna 2019 olivat Helsingin keskustakirjasto Oodi, Jyväskylän yliopiston restaurointi, Vantaan Vaaralanpuiston päiväkoti, sekä Helsingin Kruunuvuorenrannan Koonta-asema ja Käärmetalon peruskorjaus. 

Vuoden 2019 Arkkitehtuurin Finlandia -palkinto myönnettiin 7.10.2019 Käärmetalolle Helsingin Käpylässä. Palkinnon saajan valitsi kuvataiteilija ja kirjailija Hannu Väisänen.  Peruskorjauksen suunnittelivat Kati Salonen ja Mona Schalin Arkkitehdit Oy.

Käärmetalo 

Helsingin Käpylään vuonna 1951 valmistunut Käärmetalo on Yrjö Lindegrenin merkittävimpiä suunnitelmia. Kahdesta erillisestä rakennuksesta koostuvan talon pituus on 287 metriä. Kasarmimaisuus on vältetty yhdistelemällä viuhkamaisia lamelleja, jotka muodostavat vaihtelevia suojattuja pihatiloja. Mäkelänkadun suuntaisesti mutkittelevissa kerrostaloissa on yhteensä 189 kaupungin vuokra-asuntoa, joilla jokaisella on yksilöllinen asemansa ja näkymänsä osana kokonaisuutta.

Vuosina 2016–2018 kunnostetun eteläisen asuinrakennuksen korjaustapa poikkeaa monin tavoin suurten rakennuttajien tavanomaisista käytännöistä. Peruskorjauksessa kunnostettiin muun muassa kylpyhuoneet, keittiöt, sisäpinnat, yläpohjarakenteet, ulkorappaus, parvekkeet, ovet, ikkunat, yhteistilat ja LVI-järjestelmät. Korjaustyöt tehtiin kuitenkin pitkälti rakennussuojelun edellyttämällä tavalla. Suurin osa vanhoista ikkunoista korjattiin, keittiöiden alkuperäiset kiintokalusteet kunnostettiin ja – mikä mullistavinta – rakennuksen ilmanvaihto säilytettiin painovoimaisena, mikä säästää energiaa ja huoltokustannuksia ja ehkäisee sisäilmaongelmien syntymistä.

2020

Vuoden 2020 arkkitehtuurin Finlandian voitti Helsingin Olympiastadionin korjaus- ja uudistustyö, ja työstä palkittiin arkkitehtitoimistot K2S ja Arkkitehdit NRT. Palkinnon saajan valitsi muusikko ja näyttelijä Paula Vesala. Olympiastadionin lisäksi ehdokkaina olivat K-ryhmän uusi päätoimitalo K-kampus Helsingin Kalasatamassa, Aalto-yliopiston uusi kampusrakennus Espoon Otaniemessä (korttelikokonaisuus, johon kuuluvat Aalto-yliopiston taiteiden ja suunnittelun korkeakoulun päärakennus Väre, Aalto -yliopiston kauppakorkeakoulu, sekä kauppakeskus A Block) ja Toritalo-niminen asuintalo Kotkan kauppatorin vierellä.

2021 

Koronapandemian vuoksi vierailuja ei voitu järjestää, joten esiraati jätti kisasta pois päiväkodit, koulut, hoiva-asumisen kohteet sekä suomalaisten arkkitehtien ulkomaille suunnittelemat rakennukset. Voittajan, arkkitehti Teemu Kurkelan johdolla suunnitellun Kirkkonummen pääkirjasto Fyyrin, valitsi filosofi Esa Saarinen.  Muut ehdokkaat olivat: 

 Ilmari Lahdelman Teemu Seppälän ja Minja Hildénin suunnittelema Helsingin kaupunkiympäristötalo Verkkosaaressa  
 Kimmo Lintulan, Niko Sirolan ja Mikko Summasen suunnittelema Ylivieskan kirkko

2022 
Palkinnon voitti Jyväskylän yliopiston kirjaston peruskorjaustyö, jonka suunnitteli Ari Sipinen – saman rakennuksen suunnittelijan, Arto Sipisen poika.

Voittajan valitsi elokuvaohjaaja Klaus Härö. Ehdokkaat valinneeseen esiraatiin kuuluivat professori Panu Lehtovuori, arkkitehti Sarlotta Narjus, arkkitehti Mona Schalin ja professori Rainer Mahlamäki. Muut ehdokkaat olivat:

 Jätkäsaaren peruskoulu Helsingissä (Erkko Aarti, Kuutti Halinen, Janne Kentala, Arto Ollila ja Mikki Ristola, 2019)
 Serlachiuksen taidesauna Mäntässä (Héctor Mendoza, Mara Partida, Boris Bezan, Pekka Pakkanen ja Anna Kontuniemi, 2022)

Lähteet

Aiheesta muualla 
 Arkkitehtuurin Finlandia -palkinto

Arkkitehtuuripalkinnot
Suomalaiset palkinnot
Suomalainen arkkitehtuuri